*Το Βήμα*, 16.3.1958

ΠΡΟΣ ΝΕΟΥΣ ΕΘΝΙΚΟΥΣ ΠΡΟΣΑΝΑΤΟΛΙΣΜΟΥΣ...

Σειρά άρθρων του κ. Χρ. Δ. Λαμπράκη

Πιστεύοντας ότι ο ρόλος του Τύπου δεν είναι μόνον η παρακολούθησις και η ανάλυσις των γεγονότων, αλλ’ έγκειται κυρίως εις το να βοηθή την Κοινήν Γνώμην να ανευρίσκη την εκάστοτε ακολουθητέα πορείαν, θεωρούμεν επίκαιρον, ενώ εισερχόμεθα εις τον δρόμον της νέας εκλογικής αναμετρήσεως, να επανεξετάσωμεν ωρισμένα φλέγοντα εθνικά προβλήματα επί των οποίων καλείται ν’ αποφανθή ο Ελληνικός λαός.

Δεν διεκδικούμεν προνόμιον γνώσεως των πολιτικών πραγμάτων. Συνεχίζοντες όμως μίαν μακράν παράδοσιν, που εξεδηλώθη από των στηλών αυτών εις γενναίους και καλοπίστους αγώνας, θα επιχειρήσωμεν την ανάλυσιν της σημερινής καταστάσεως, όπως ημείς την βλέπομεν και την αντιμετωπίζομεν. Και τούτο διά να βοηθήσωμεν ενδεχομένως τον Έλληνα ψηφοφόρον προτού ακόμη ευρεθή ενώπιον της κάλπης.

Σκοπός μας δεν είναι να επηρεασθή η Κοινή Γνώμη προς την μίαν ή την άλλην κατεύθυνσιν. Κομματικά κριτήρια και προκαθωρισμένη σκοπιμότης δεν έχουν την θέσιν των εις την τοποθέτησιν αυτήν των εθνικών μας ζητημάτων. Αντιθέτως, η προσπάθεια τείνει εις την εξεύρεσιν ενός κοινού σημείου, επί του οποίου να συμπέσουν αι απόψεις όσον το δυνατόν περισσοτέρων Ελλήνων, ούτως ώστε να αποτελέση η συνισταμένη αυτή την γραμμή πλεύσεως διά το μέλλον. Διότι, αν η ερμηνεία των γεγονότων δεν είναι συνήθως δυσχερής, πολύ δυσκολωτέρα εμφανίζεται η διάγνωσις των πολιτικών καταστάσεων, η πρόβλεψις των πιθανών εξελίξεων και προ παντός η χάραξις της περαιτέρω εθνικής πορείας.

Εις ένα κόσμον που συνταράσσεται από αντιφάσεις και οξείας ιδεολογικάς αντιθέσεις, εις ένα κόσμον του οποίου τα ιλιγγιώδη τεχνικά επιτεύγματα δημιουργούν τρομακτικάς απειλάς αλλά και απροβλέπτους εξελίξεις, η Ελλάς αναζητεί ένα δρόμον, τον οποίον όμως δεν φαίνεται να ευρήκεν ακόμη. Εναπόκειται πλέον εις τον λαόν να διαλύση, με την ψήφον του, την σύγχυσιν – σύγχυσιν που επικρατεί εν πολλοίς και εις τον πολιτικόν μας κόσμον – και να υποδείξη τον δρόμον που θα πρέπει εφεξής να ακολουθήση το Έθνος. Εις δε τον Τύπον ανήκει, νομίζομεν, η προσπάθεια να διαπλάση την καίουσαν και ζωντανήν πρώτην ύλην της Κοινής Γνώμης εις *εθνικώς ωφέλιμα σχήματα*.

Ωστόσον, οι φορείς μιας εθνικής πορείας είναι αι πολιτικαί παρατάξεις. Και τα κόμματα που κατέρχονται εις τον εκλογικόν αγώνα θα εκθέσουν συντόμως τας απόψεις των επί των μεγάλων προβλημάτων της χώρας. Ελπίζομεν να το κάμουν με σαφήνειαν, ανωτερότητα και προσήλωσιν εις τα πάγια συμφέροντα του Έθνους. Μολονότι όμως η αληθινή δημοκρατία δεν δύναται να επιζήση άνευ αρχών και υψηλών κριτηρίων, εν τούτοις αι αρχαί και αι ιδεολογίαι εγκαταλείπουν ολοένα και περισσότερον το κόμματα, αφήνουσαι αυτά εις κατάστασιν αμόρφου πολιτικής μάζης, την οποίαν ταράσσουν κινήσεις σπασμωδικαί, συνθήματα πρόσκαιρα. Πιθανόν δε μερικά εκ των κομμάτων, υπό την πίεσιν της εκλογικής ανάγκης, να ακολουθήσουν τον παλαιόν και γνώριμον δρόμον των υποσχέσεων και παροχών.

Ας μη λησμονούμεν όμως ότι άλλοι λαοί, μικρότεροι από μας και διαβιούντες υπό διαφορετικά πολιτικά και κοινωνικά συστήματα, μας έχουν καταφανώς προσπεράσει εις τον αγώνα δρόμου της οικονομικής αναπτύξεως. Και θα ήτο στίγμα διά την γενεάν μας αν δεν κατορθώση να κερδίση σύντομα το απολεσθέν έδαφος. Δικαιούται ο Ελληνικός λαός να αξιώση πλέον, όχι μόνον την αύξησιν του εθνικού του εισοδήματος, αλλά και την στερέωσιν της εθνικής υποστάσεως του τόπου μας έναντι των άλλων γειτονικών χωρών.

Πρέπει δηλαδή να αντιμετωπισθή, με οξυδέρκειαν και απόλυτον καλήν πίστιν, η θέσις της Ελλάδος απέναντι συμμάχων και εχθρών, η μεταχείρισίς της εκ μέρους των πρώτων και αι προσπάθειαι προσεταιρισμού της εκ μέρους των άλλων. Πρέπει επίσης ν’ αντιμετωπισθή θαρραλέα το φλέγον θέμα της εγκαταστάσεως βάσεων καθώς και η αναγκαία αντίδρασις κατά της εντεινομένης διεθνούς συνωμοσίας προς κατάπνιξιν του Κυπριακού αιτήματος. Πρέπει ακόμη να αντιμετωπισθή η εσωτερική μας οργάνωσις, από της απόψεως διοικήσεως και ευνομίας, ώστε να δώσωμεν εις το ελεύθερόν μας πολίτευμα το πραγματικόν δημοκρατικόν του περιεχόμενον.

Ερχόμεθα τώρα εις το θέμα των βάσεων.

\* \* \* \* \*

*Το Βήμα*, 16.3.1958

Όχι βάσεις χωρίς ισοτιμίαν

[Σειρά άρθρων του κ. Χρ. Δ. Λαμπράκη] – 1

Όταν φθάση η ώρα της κρίσεως, δεν υπάρχει λαός συνεπέστερος προς τας συμμαχικάς του δεσμεύσεις και πιστότερος εις τας φιλίας του από τον Ελληνικόν. Ενίοτε μάλιστα εις βάρος των αμέσων του συμφερόντων. Το απέδειξε κατά την ιστορικήν του διαδρομήν, τόσο την παλαιοτέραν, όσον και την πρόσφατον. Άλλωστε και η φράσις του Ελευθερίου Βενιζέλου, όταν του εζητείτο να μην εκπληρώση τας ανειλημμένας υποχρεώσεις έναντι της Σερβίας, ότι «η Ελλάς είναι πολύ μικρά διά να διαπράξη τόσον μεγάλην ατιμίαν», συνοψίζει την ευθύτητα της Ελληνικής στάσεως έναντι των συμμάχων της. Και εάν εις τον δεύτερον παγκόσμιον πόλεμον η Ελλάς μετεβλήθη εις ολοκαύτωμα, με το καθολικόν κίνημα αντιστάσεως του λαού της, ετήρησε την στάσιν αυτήν, διότι της το επέβαλλεν όχι μόνον η εθνική της τιμή, αλλά και η υποχρέωσις να βοηθήση, κατά το μέτρον του δυνατού, τους μαχομένους συμμάχους της.

Τώρα όμως, εις το ζήτημα της εγκαταστάσεως βάσεων πυραύλων επί του Ελληνικού εδάφους δεν υφίσταται πλέον η ομοφωνία που εξεδηλούτο άλλοτε εις αναλόγους περιστάσεις. Παρ’ όλον ότι το θέμα αφορά την εκπλήρωσιν συμμαχικών υποχρεώσεων, από της πρώτης στιγμής που της ετέθη το θέμα η Ελληνική Κοινή Γνώμη εταράχθη, εδιχάσθη και έχασε τον προσανατολισμόν της. Οφείλεται άραγε ο διχασμός αυτός εις μόνον το γεγονός, ότι αι πολιτικαί παρατάξεις υιοθέτησαν αντικρουόμενα συνθήματα; Και ότι μετέθεσαν το κέντρον του βάρους από του στρατηγικού εις το πολιτικόν και ιδεολογικόν επίπεδον; Ή μήπως οφείλεται αποκλειστικώς εις μίαν κατευθυνομένην και καλώς ενωρχηστρωμένην αντιαμερικανικήν προπαγάνδαν;

Μολονότι εν μέρει ορθά, δεν νομίζομεν ότι τα παραπάνω επιχειρήματα εξηγούν πλήρως την έκτασιν που προσέλαβεν η δυσφορία του λαϊκού αισθήματος. Το βαθύτερον αίτιον έγκειται εις το γεγονός ότι η προπαγάνδα κατά των βάσεων ευρήκε ψυχολογικώς πρόσφορον έδαφος εις ολόκληρον σχεδόν τον Ελληνικόν λαόν, ανεξαρτήτως ιδεολογικής ή κομματικής τοποθετήσεως. Πράγματι, το ζήτημα της εγκαταστάσεως βόσεων μας ετέθη ακριβώς την στιγμήν κατά την οποίαν όλοι οι Έλληνες είχαμε σαφές το αίσθημα, ότι η χώρα μας αδικείται από τους συμμάχους της, ότι ο Ελληνικός παράγων υποτιμάται άνευ αιτίας, ότι αι χάριν των κοινών σκοπών θυσίαι μας – χθεσιναί και σύγχρονοι – παραγνωρίζονται.

Ένα έθνος, μία χώρα, δεν αποτελούν απλώς μίαν γεωγραφικήν μονάδα, αλλ’ ένα οργανισμόν ζωντανόν, ευαίσθητον και υποκείμενον εις βαθείας ψυχολογικάς μεταπτώσεις. Τον παράγοντα αυτόν αγνοούν οι ισχυρότεροι των συμμάχων μας, όταν αρνούνται συστηματικώς την αναγνώρισιν του δικαιώματος της αυτοδιαθέσεως του Κυπριακού λαού ή έστω και μίαν ειλικρινή και καλόπιστον αντιμετώπισιν του ζητήματος. Προστίθεται δε εις αυτά η υπερτίμησις του Τουρκικού παράγοντος εις βάρος του Ελληνικού: Η Τουρκία έγινε το χαϊδεμένο παιδί της Δύσεως εις την Ανατολικήν Μεσόγειον, ενώ η φωνή της Ελλάδος σχεδόν δεν ακούεται. Εις την Τουρκίαν μόνον δίδονται πολεμικά πλοία εις μέγαν αριθμόν· η βοήθεια, στρατιωτική και οικονομική, παραμένει εις τα παλαιά υψηλά επίπεδα προς την χώραν εκείνην, ενώ προς την Ελλάδα μειούται συνεχώς.

Τοιουτοτρόπως, με την συνεχή πρόκλησιν της εθνικής μας αξιοπρεπείας, το θέμα των βάσεων ήτο απλώς εκείνο που έκαμε το ποτήρι να ξεχειλίση, ενώ υπό άλλας συνθήκας θα επερνούσεν ίσως απαρατήρητον. Κατέστη πλέον φανερόν ότι το ζήτημα από στρατηγικόν και αμυντικόν εξελίχθη εις πολιτικόν και ψυχολογικόν πρόβλημα. Θα ήτο εκτός πραγματικότητος εκείνος ο οποίος θα ηρνείτο αυτήν ακριβώς την μορφήν του.

Την καθαρώς στρατηγικήν πλευράν του θέματος εξήντλησαν από των στηλών του *Βήματος* διαπρέπεις στρατιωτικοί κριτικοί και, πρώτος μεταξύ όλων, με την γνωστήν αντικειμενικότητα και σαφήνειαν, ο μόνιμος στρατιωτικός μας συνεργάτης στρατηγός Μερεντίτης. Είναι εν τούτοις προφανές, ότι καίτοι ήτο αναντιρρήτως ορθοτάτη η τοποθέτησίς του, η καθαρώς στρατηγική όψις του θέματος έχει ξεπερασθή από το ίδιο το ρεύμα του λαϊκού αισθήματος. Όπως επίσης και η οξύτης που προσέλαβε τούτο, δεν επιτρέπει σήμερα εις τα κόμματα ούτε υπεκφυγάς, ούτε και την πολιτικήν της στρουθοκαμήλου. Δεν ημπορούν να μην θέσουν το ζήτημα ενώπιον του λαού διά να το απωθήσουν εις το ημίφως των μυστικών διαπραγματεύσεων ή και να «αναβάλλουν» απλώς την διατύπωσιν οιασδήποτε γνώμης. Το θέμα των βάσεων αποτελεί ασφαλώς ένα από τα μοτίβα που θα κυριαρχήσουν των προσεχών εκλογών και πρέπει να τεθή με ειλικρίνειαν και με αντικειμενικότητα.

Δεν υπάρχει περίπτωσις εκβιασμού της Δύσεως εκ μέρους της Ελλάδος, αλλ’ απλούστατα πρέπει να ληφθούν εν ψυχρώ αποφάσεις που να εξυπηρετούν το εθνικόν μας συμφέρον. Τα μικρά κράτη, όπως η Ελλάς, δεν αντέχουν εις την πολυτέλειαν της προχειρότητος, των προσωρινών λύσεων. Και πριν δοθή λύσις, ας γίνη πρώτα η τοποθέτησις. Πιστεύομεν ότι, όπως έχουν σήμερον τα πράγματα, πολιτικώς και ψυχολογικώς, *αποδοχή των βάσεων* ΔΕΝ ΕΙΝΑΙ ΔΥΝΑΤΗ ούτε και σύμφωνος προς το *Ελληνικόν, αλλά και το συμμαχικόν συμφέρον*. Συνεργασία που δεν βασίζεται εις αμοιβαίον σεβασμόν και εκτίμησιν, δεν ημπορεί να αποβή βιώσιμος.

Εις τας διασκέψεις εις τας οποίας καλούμεθα, οφείλομεν να προσέλθωμεν όχι διά να λάβωμεν δεσμεύσεις, αλλά διά να κατατοπίσωμεν τους Συμμάχους μας επί της ιδιοτυπίας της ελληνικής θέσεως, την οποίαν εν μέρει εδημιούργησαν οι ίδιοι. Μία γενικωτέρα επανεξέτασις της τοποθετήσεώς μας εις το Συμμαχικόν Στρατόπεδον καθίσταται αναγκαία – χωρίς βέβαια να θέτωμεν υπό αμφισβήτησιν το συμφέρον της Ελλάδος να παραμείνη ΠΙΣΤΗ ΕΙΣ ΑΥΤΟ. Ακριβώς όμως διά τούτο, είναι ανάγκη να εξασφαλισθή η ισότιμος μεταχείρισις της χώρας μας εκ μέρους των Συμμάχων, η αποκατάστασις του αμοιβαίου σεβασμού, η αναγνώρισις του ειδικού βάρους της Ελλάδος εις την παγκόσμιον κονίστραν. Μόνον από θέσεως ισοτιμίας ημπορεί η Ελλάς να συζητήση.

Ποία, λοιπόν, προκύπτει η εθνική κατευθυντήριος γραμμή;

Ούτε τα επιχειρήματα της στενής στρατηγικής σκοπιμότητος δύνανται σήμερα πλέον να επηρεάσουν τον Ελληνικόν λαόν εις τας αποφάσεις του, αλλ’ ούτε η δημαγωγική και στείρα άρνησις την οποίαν προβάλλει η άλλη παράταξις, μαζί με το φόβητρον της ολοσχερούς πυρηνικής καταστροφής. Κομματικώς, ενδέχεται η προβολή των αντικρουομένων αυτών απόψεων να προσπορίση εκλογικά οφέλη εις εκείνους που τας υποστηρίζουν· εθνικώς όμως κανένα. Αντιθέτως, μας οδηγεί εις μίαν πόλωσιν της οποίας επωφελούνται μόνον οι εχθροί του τόπου μας. Μην ξεχνούμε δε ότι μερικοί εξ αυτών, ενώ ανήκουν εις το συμμαχικόν στρατόπεδον, μας εξωθούν εντέχνως εις την μη αποδοχήν των βάσεων, όχι δι’ άλλον λόγον, αλλά διά να δείξουν πόσον καταφανής είναι η έλλειψις εκ μέρους μας *πνεύματος συνεργασίας*, πόσον ολίγον, δηλαδή, πρέπει να υπολογίζεται ο παράγων Ελλάς.

Όμως, εις την συνείδησιν του Ελληνικού λαού πρέπει να βαρύνη μόνον η ελληνική άποψις. Η άποψις δηλαδή του εθνικού, ενός ΑΠΟΚΛΕΙΣΤΙΚΩΣ ΕΘΝΙΚΟΥ ΣΥΜΦΕΡΟΝΤΟΣ. Ποίος δε είναι ο πολιτικός φορεύς που θα έχη το σθένος να καλύψη αυτόν ακριβώς τον χώρον;

Η εθνική φρόνησις επιβάλλει ακόμη όπως τηρήσωμεν στάσιν αναμονής, εν όψει μάλιστα της συγκλήσεως διασκέψεως των Μεγάλων επί ανωτάτου επιπέδου, από την οποίαν ίσως κριθούν αι τύχαι του κόσμου. Εάν, από τας αποφάσεις της διασκέψεως αυτής, η ανθρωπότης οδηγηθή εις πραγματικήν ύφεσιν και ειρήνην, πιθανότατα θα γίνη αναθεώρησις των συμμαχικών σκέψεων και ως προς το θέμα των βάσεων. Και η Ελλάς θα δυνηθή τότε να επανεξετάση την θέσιν της υπό το πρίσμα των νέων δεδομένων και της νέας καταστάσεως. Αν πάλιν αποτύχη η διάσκεψις και συνεπεία τούτου ενταθή ο ψυχρός πόλεμος και πυκνωθούν περισσότερον τα νέφη που καλύπτουν τον διεθνή ορίζοντα, πάλιν η Ελλάς θα έχη όλον τον καιρόν να λάβη τας αποφάσεις της, με *μοναδικόν κριτήριον* την εθνικήν της ασφάλειαν. Και εις την μίαν και εις την άλλην, όμως, περίπτωσιν πρέπει απαραιτήτως ο Ελληνικός λαός να αποκτήση το αίσθημα ότι οι Σύμμαχοί του δεν τον περιφρονούν, ότι δεν είναι ο αδικημένος του ελευθέρου κόσμου. Ότι τα δίκαιά του δεν ποδοπατούνται και ότι, οσάκις καλείται να συζητή επί θεμάτων όπως των πυραύλων, οφείλει να γίνεται δεκτός εν ισοτιμία ως ένας υπερήφανος σύμμαχος.

Μόνον υπό τας προϋποθέσεις αυτάς – αι οποίαι ουδόλως καλύπτονται σήμερον – νομίζομεν ότι πρέπει να τοποθετηθή το θέμα και όχι επί της θέσεως διεθνούς ανταγωνισμού και πυρηνικής φοβίας. Πρώτα δηλαδή να μας αναγνωρισθή η θέσις η οποία μας ανήκει εις τον κόσμον και κατόπιν να εξετάσωμεν, *με την σύμφωνον γνώμην ολοκλήρου του λαού*, το θέμα των βάσεων πυραύλων επί του εδάφους μας.

Χρέος της Κυβερνήσεως, η οποία θα προέλθη από τας εκλογάς, είναι όπως, παραμερίζουσα ενδεχομένας πιέσεις ή και δελεαστικάς υποσχέσεις τρίτων, επί μεν του εσωτερικού επιπέδου εξουδετερώση τας ψυχολογικάς συνεπείας του διχασμού της Κοινής Γνώμης, εις δε τον εξωτερικόν τομέα να παραμερίση τα συνθήματα περί «νεκράς ζώνης» ή υποτιμήσεως του ελληνικού παράγοντος, θέτουσα πάντως ως βασικήν προϋπόθεσιν, την ΕΠΑΝΕΞΕΤΑΣΙΝ των ελληνικών προβλημάτων με πνεύμα ισότητος και συνεργασίας.

ΧΡΗΣΤΟΣ Δ. ΛΑΜΠΡΑΚΗΣ